Document ID: 31996D0274

ΑΠΟΦΑΣΗ ΤΗΣ ΕΠΙΤΡΟΠΗΣ της 7ης Φεβρουαρίου 1996 σχετικά με τις πρόσφατες χρηματικές ενισχύσεις του Ηνωμένου Βασιλείου προς τη βιομηχανία άνθρακα κατά το οικονομικό έτος 1995/96 (Το κείμενο στην αγγλική γλώσσα είναι το μόνο αυθεντικό) (96/274/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 3632/93/ΕΚΑΧ της Επιτροπής, της 28ης Δεκεμβρίου 1993, για το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
την απόφαση αριθ. 94/995/ΕΚΑΧ της Επιτροπής, της 3ης Νοεμβρίου 1994, με την οποία αποφαίνεται για τα ληφθέντα από το Ηνωμένο Βασίλειο χρηματοδοτικά μέτρα όσον αφορά τη βιομηχανία άνθρακα κατά τα οικονομικά έτη 1994/95 και 1995/96 (2),
Εκτιμώντας ότι:
Ι
Με την επιστολή της 7ης Νοεμβρίου 1995, το Ηνωμένο Βασίλειο γνωστοποίησε στην Επιτροπή, κατ' εφαρμογή του άρθρου 9 παράγραφος 1 της απόφασης αριθ. 3632/93/ΕΚΑΧ, τις περαιτέρω χρηματικές ενισχύσεις που προτίθεται να χορηγήσει στη βιομηχανία εξόρυξης άνθρακα κατά το οικονομικό έτος 1995/96, πέραν εκείνων που εγκρίθηκαν με την απόφαση 94/995/ΕΚΑΧ, και μία τεχνική αλλαγή που αφορά την εγγραφή κονδυλίου για μία από τις μορφές ενίσχυσης που εγκρίθηκαν με την προαναφερθείσα απόφαση.
Τα χρηματοδοτικά μέτρα που προτίθεται να λάβει το Ηνωμένο Βασίλειο υπέρ της βιομηχανίας άνθρακα εμπίπτουν στο πεδίο εφαρμογής του άρθρου 1 παράγραφος 1 της απόφασης αριθ. 3632/93/ΕΚΑΧ. Η Επιτροπή οφείλει, επομένως, να αποφανθεί βάσει του άρθρου 9 παράγραφος 4 της εν λόγω απόφασης κατά πόσον τα μέτρα αυτά συμμορφούνται προς τους στόχους και τα κριτήρια που θέτει η απόφαση και κατά πόσο συμβιβάζονται με την εύρυθμη λειτουργία της κοινής αγοράς.
ΙΙ
Με την απόφαση 94/995/ΕΚΑΧ, η Επιτροπή, εφαρμόζοντας τα κριτήρια που τίθενται στην απόφαση αριθ. 3632/93/ΕΚΑΧ, επέτρεψε στο Ηνωμένο Βασίλειο να χορηγήσει διάφορες ενισχύσεις κατά το οικονομικό έτος 1995/96, και συγκεκριμένα:
- ενίσχυση ύψους μέχρι 130 εκατομμυρίων λιρών στερλινών προς την Coal Authority, δημόσιο φορέα, για την κάλυψη ζημιών στο περιβάλλον και υλικών ζημιών που προκάλεσαν οι παραγωγικές δραστηριότητες της βιομηχανίας εξόρυξης άνθρακα πριν από την ιδιωτικοποίηση της British Coal Corporation,
- ενίσχυση ύψους μέχρι 30 εκατομμυρίων λιρών στερλινών για το οικονομικό έτος 1995/96, προς κάλυψη αποζημιώσεων για βιομηχανικούς τραυματισμούς και βλάβες υγείας που υπέστησαν εργαζόμενοι και πρώην εργαζόμενοι της British Coal Corporation για όσο χρόνο απασχολήθηκαν στην επιχείρηση στο διάστημα μεταξύ του 1947 και της ημέρας που ιδιωτικοποιήθηκε,
- ενίσχυση ύψους μέχρι 1 εκατομμυρίου λιρών στερλινών για το οικονομικό έτος 1995/96, που καλύπτει το δικαίωμα δωρεάν χορήγησης άνθρακα ή απαιθαλωμένου καυσίμου ή, σε ορισμένες περιπτώσεις, πληρωμής σε είδος προς εργαζόμενους της British Coal Corporation που συνταξιοδοτήθηκαν ή έμειναν άνευ αντικειμένου εργασίας συνεπεία της αναδιάρθρωσης, του εξορθολογισμού και του εκσυγχρονισμού της βιομηχανίας άνθρακα στο Ηνωμένο Βασίλειο, και προς τα εξαρτώμενα από αυτούς άτομα, για όσο χρόνο οι εργαζόμενοι απασχολήθηκαν στην επιχείρηση στο διάστημα μεταξύ της 31ης Μαρτίου 1990 και της ημέρας που ιδιωτικοποιήθηκε.
ΙΙΙ
Η κοινοποίηση της 7ης Νοεμβρίου 1995 ανέφερε ότι ορισμένα ποσά ενισχύσεων που εγκρίθηκαν με την απόφαση 94/995/ΕΚΑΧ προς πληρωμή το 1994/95 είχαν μεταφερθεί στο έτος 1995/96, η μεταφορά δε αυτή χρειάζεται περαιτέρω έγκριση.
Στην κοινοποίηση αναφερόταν επίσης ότι, στην περίπτωση των δύο από τα ανωτέρω τρία μέτρα, σχεδιαζόταν για το οικονομικό έτος 1995/96 περαιτέρω ενίσχυση πέραν του ποσού που εγκρίθηκε με την απόφαση 94/995/ΕΚΑΧ και ότι φροντίζοντας για την αποδοτική τεχνική διαχείριση χρειαζόταν επανεγγραφή του κονδυλίου για μία από τις υπόλοιπες μορφές ενίσχυσης. Η Επιτροπή οφείλει επομένως να αποφανθεί επί των τριών αυτών αλλαγών.
Η επιπρόσθετη ενίσχυση για το οικονομικό έτος 1995/96 συνίσταται αφενός από πρόσθετο ποσό ύψους 16 εκατομμυρίων λιρών στερλινών, πέραν των 30 εκατομμυρίων λιρών στερλινών που εγκρίθηκαν ήδη με την απόφαση 94/995/ΕΚΑΧ, ώστε να πληρωθούν αποζημιώσεις για βιομηχανικούς τραυματισμούς και βλάβες υγείας που υπέστησαν πρώην εργαζόμενοι της British Coal Corporation, από τα οποία τα 14 εκατομμύρια λίρες στερλίνες θα διατεθούν στην British Coal Corporation και τα 2 εκατομμύρια λίρες στερλίνες απευθείας στους εργαζόμενους σε ιδιωτικές επιχειρήσεις, για την κάλυψη απαιτήσεων που προέκυψαν κατά την περίοδο πριν από την ιδιωτικοποίηση, και αφετέρου από περαιτέρω 95 εκατομμύρια λίρες στερλίνες, πέραν του 1 εκατομμυρίου λιρών στερλινών που εγκρίθηκαν ήδη με την απόφαση 94/995/ΕΚΑΧ, για το δικαίωμα δωρεάν χορήγησης άνθρακα ή απαιθαλωμένου καυσίμου ή, σε ορισμένες περιπτώσεις, παροχής σε είδος προς εργαζόμενους της British Coal Corporation που συνταξιοδοτήθηκαν ή έμειναν χωρίς εργασία συνεπεία της αναδιάρθρωσης, του εξορθολογισμού και του εκσυγχρονισμού της βιομηχανίας εξόρυξης άνθρακα στο Ηνωμένο Βασίλειο, και προς τα εξαρτώμενα από αυτούς άτομα, για όσο χρόνο οι εργαζόμενοι απασχολήθηκαν στην επιχείρηση μέχρι τις 31 Μαρτίου 1990.
Η τεχνική αλλαγή για την επανεγγραφή του κονδυλίου κατά το οικονομικό έτος 1995/96 αφορά τις ενισχύσεις για την κάλυψη περιβαλλοντικών ζημιών, όπου το σύνολο παραμένει στα 110 εκατομμύρια λίρες στερλίνες, αλλά δεν θα καταβληθεί πλέον εξ ολοκλήρου στην Coal Authority. Αντ' αυτού, η Coal Authority θα εισπράξει μόνο 57 εκατομμύρια λίρες στερλίνες και η British Coal Corporation τα εναπομένοντα 53 εκατομμύρια λίρες στερλίνες.
IV
Η πρόσθετη ενίσχυση ύψους μέχρι 16 εκατομμυρίων λιρών στερλινών, προς κάλυψη αποζημιώσεων που καταβάλλονται σε πρώην εργαζόμενους της British Coal Corporation, πέραν του ποσού των 30 εκατομμυρίων λιρών στερλινών που εγκρίθηκε ήδη με την απόφαση 94/995/ΕΚΑΧ, προορίζεται να καλύψει αποζημιώσεις για βιομηχανικούς τραυματισμούς και βλάβες υγείας που υπέστησαν οι εργαζόμενοι κατά το χρονικό διάστημα που απασχολήθηκαν στην επιχείρηση πριν ιδιωτικοποιηθεί. Οι εταιρείες που διαδέχθηκαν την British Coal Corporation ανέλαβαν όλες τις οικονομικές υποχρεώσεις που σχετίζονται με βιομηχανικούς τραυματισμούς και βλάβες υγείας που υφίστανται οι εργαζόμενοι σε αυτές, κατά το χρονικό διάστημα που έπεται της ιδιωτικοποίησης.
Προκειμένου να αποζημιωθούν πρώην εργαζόμενοι της British Coal Corporation για τους βιομηχανικούς τραυματισμούς και τις βλάβες υγείας που υπέστησαν όσο χρόνο απασχολήθηκαν στην επιχείρηση στο διάστημα μεταξύ του 1947 και της ημερομηνίας που ιδιωτικοποιήθηκε η επιχείρηση, το Ηνωμένο Βασίλειο προτίθεται να καταβάλει ενίσχυση ύψους μέχρι 46 εκατομμυρίων λιρών στερλινών κατά το οικονομικό έτος 1995/96, αντί του ποσού των 30 εκατομμυρίων λιρών στερλινών που αρχικώς εγκρίθηκε με την απόφαση 94/995/ΕΚΑΧ. Η αύξηση κατά 16 εκατομμύρια λίρες στερλίνες, συγκριτικώς προς το εγκριθέν ποσό, μπορεί να αποδοθεί εν μέρει στο γεγονός ότι το μέσο κόστος αποζημίωσης είναι αισθητώς ανώτερο εκείνου που απετέλεσε τη βάση των αρχικών εκτιμήσεων, λόγω κυρίως απρόβλεπτων διεκδικήσεων συνεπεία της ύπαρξης προηγουμένως αποκλεισθεισών διεκδικήσεων και ασφαλίσεων, και εν μέρει στην αποδοχή του κόστους διεκπεραίωσης των υποθέσεων για αποζημιώσεις, το οποίο δεν είχε προηγουμένως προβλεφθεί.
Η ανωτέρω επιπρόσθετη ενίσχυση προορίζεται επομένως να καλύψει το πραγματικό κόστος που συνεπάγεται ο εκσυγχρονισμός, ο εξορθολογισμός ή η αναδιάρθρωση της ανθρακοβιομηχανίας και που δεν σχετίζεται με την τρέχουσα παραγωγή (υποχρεώσεις απότοκοι του παρελθόντος). Σύμφωνα με το άρθρο 5 της απόφασης αριθ. 3632/93/ΕΚΑΧ, η ενίσχυση αυτή, που αναφέρεται ρητώς στο παράρτημα της εν λόγω απόφασης, δηλαδή υπολειπόμενο κόστος για την κάλυψη των υποχρεώσεων του ταμείου υγείας των πρώην ανθρακωρύχων, μπορεί να θεωρηθεί ότι συμβιβάζεται με την κοινή αγορά, υπό τον όρο ότι το καταβαλλόμενο ποσό δεν υπερβαίνει το σχετικό κόστος.
V
Η απόφαση 94/995/ΕΚΑΧ προέβλεπε ρητώς ότι η ενίσχυση για την κάλυψη οικονομικών υποχρεώσεων έναντι περιβαλλοντικών ζημιών, που προκάλεσαν οι δραστηριότητες υπόγειας εξόρυξης προτού ιδιωτικοποιηθεί η British Coal Corporation, θα καταβάλλονταν προς την Coal Authority. Αναμενόταν ότι μετά την ιδιωτικοποίηση η Coal Authority θα ανελάμβανε όλες τις σχετικές οικονομικές υποχρεώσεις της British Coal Corporation. Στην πράξη, για τεχνικούς λόγους και λόγους αποδοτικότητας, τα ανωτέρω καθήκοντα μεταφέρθηκαν από την British Coal Corporation στην Coal Authority βραδύτερα απ' ό,τι αρχικώς προβλεπόταν. Κατά συνέπεια, τα εναπομένοντα τμήματα της British Coal Corporation θα εξακολουθήσουν να επιτελούν ορισμένα από τα ανωτέρω καθήκοντα κατά το οικονομικό έτος 1995/96. Μολονότι παραμένει αμετάβλητη η φύση των ενισχύσεων, το προταθέν ποσό έχει διαιρεθεί μεταξύ της Coal Authority και των εναπομενόντων τμημάτων της British Coal Corporation. Η κοινοποίηση της κυβέρνησης του Ηνωμένου Βασιλείου αναφέρει ότι η χορηγούμενη προς την British Coal Corporation ενίσχυση θα χρησιμοποιηθεί μόνο για τους δηλούμενους σκοπούς. Η απλή αυτή τεχνική αλλαγή στο άρθρο 2 της απόφασης 94/995/ΕΚΑΧ δεν επηρεάζει το συμβιβάσιμο του εν λόγω μέτρου προς τους στόχους και τα κριτήρια που τίθενται στην απόφαση αριθ. 3632/93/ΕΚΑΧ.
VI
Με την απόφαση 90/634/ΕΚΑΧ της Επιτροπής (3) εγκρίθηκαν ενισχύσεις συνολικού ποσού 2 000 εκατομμυρίων λιρών στερλινών προς την British Coal Corporation για το σχηματισμό αποθεματικού που θα καλύψει τη δωρεάν χορήγηση άνθρακα ή απαιθαλωμένου καυσίμου ή, σε ορισμένες περιπτώσεις, την παροχή σε είδος σε συνταξιοδοτημένους ανθρακωρύχους, πρώην ανθρακωρύχους ή έλκοντες εξ αυτών δικαίωμα, ως προς τις παραγωγικές δραστηριότητες πριν από το διάστημα 1990/91. Τον Μάρτιο 1995, οι οικονομικές υποχρεώσεις προς πρώην εργαζόμενους της British Coal Corporation και τους έλκοντες εξ αυτών σχετικό δικαίωμα μεταφέρθηκαν από την British Coal Corporation στην κυβέρνηση του Ηνωμένου Βασιλείου 7 η αντίστοιχη πρόβλεψη στους λογαριασμούς της British Coal Corporation ανετράπη και ανάλογα εξέπνευσε η εξουσιοδότηση για τα 2 000 εκατομμύρια λίρες στερλίνες βάσει της αποφάσεως 90/643/ΕΚΑΧ. Ως εκ τούτου είναι ανάγκη να εγκριθεί εκ νέου η δαπάνη που αναμένεται να πραγματοποιηθεί το 1995/96 στο κονδύλιο αυτό 7 η δαπάνη αυτή ανέρχεται σε 95 εκατομμύρια λίρες στερλίνες και προστίθεται στο ποσό μέχρι ύψους 1 εκατομμυρίου λιρών στερλινών που επετράπη να χορηγηθεί στην ανθρακοβιομηχανία βάσει του άρθρου 2 της απόφασης 94/995/ΕΚΑΧ ως προς το δικαίωμα δωρεάν χορήγησης καυσίμου σε πρώην εργαζόμενους της British Coal Corporation και προς τα εξαρτώμενα από αυτούς άτομα για όσο χρόνο οι εργαζόμενοι απασχολήθηκαν στην επιχείρηση στο διάστημα μεταξύ της 31ης Μαρτίου 1990 και της ημέρας που ιδιωτικοποιήθηκε.
VII
Λαμβάνοντας υπόψη τα ανωτέρω και με βάση τις πληροφορίες που παρέσχε η κυβέρνηση του Ηνωμένου Βασιλείου, τα αναφερόμενα στην παρούσα απόφαση μέτρα ενισχύσεων πληρούν τις απαιτήσεις του άρθρου 5 της απόφασης αριθ. 3632/93/ΕΚΑΧ, επειδή στοχεύουν στην κάλυψη του κόστους εκσυγχρονισμού, εξορθολογισμού και αναδιάρθρωσης της βιομηχανίας εξόρυξης άνθρακα, το οποίο δεν σχετίζεται με την τρέχουσα παραγωγή (υποχρεώσεις απότοκοι του παρελθόντος). Τα μέτρα αυτά συμβιβάζονται επομένως με την εύρυθμη λειτουργία της κοινής αγοράς.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στο Ηνωμένο Βασίλειο να χορηγήσει προς την British Coal Corporation για το οικονομικό έτος 1995/96 περαιτέρω ενίσχυση ύψους μέχρι 14 εκατομμυρίων λιρών στερλινών, πέραν του ποσού ενίσχυσης που εγκρίθηκε με την απόφαση 94/995/ΕΚΑΧ, ώστε να καλυφθούν αποζημιώσεις πρώην εργαζόμενων για βιομηχανικούς τραυματισμούς και βλάβες υγείας και να χορηγήσει επιπρόσθετη ενίσχυση ύψους μέχρι 2 εκατομμυρίων λιρών στερλινών ώστε να καλυφθούν παρόμοιες αποζημιώσεις κατά το οικονομικό έτος 1995/96 καταβαλλόμενες απευθείας σε πρώην ανθρακωρύχους που μεταφέρθηκαν στις ιδιωτικές επιχειρήσεις, για απαιτήσεις που προέκυψαν το χρονικό διάστημα πριν από την ιδιωτικοποίηση.
Άρθρο 2
Επιτρέπεται στο Ηνωμένο Βασίλειο να χορηγήσει ενίσχυση ύψους μέχρι 53 εκατομμυρίων λιρών στερλινών κατά το οικονομικό έτος 1995/96, που αποτελεί τμήμα του συνολικού ποσού ενισχύσεων που εγκρίθηκε με την απόφαση 94/995/ΕΚΑΧ, προς την British Coal Corporation για την κάλυψη περιβαλλοντικών ζημιών.
Άρθρο 3
Επιτρέπεται στο Ηνωμένο Βασίλειο να χορηγήσει κατά το οικονομικό έτος 1995/96 ενίσχυση ύψους μέχρι 95 εκατομμυρίων λιρών στερλινών για δικαιώματα δωρεάν χορήγησης άνθρακα ή απαιθαλωμένου καυσίμου ή, σε ορισμένες περιπτώσεις, παροχής σε είδος προς εργαζόμενους της British Coal Corporation που συνταξιοδοτήθηκαν ή έμειναν άνευ αντικειμένου εργασίας συνεπεία του εκσυγχρονισμού, του εξορθολογισμού και της αναδιαρθρωσης της βιομηχανίας εξόρυξης άνθρακα στο Ηνωμένο Βασίλειο, και προς τα εξαρτώμενα από αυτούς άτομα, για όσο χρόνο οι εργαζόμενοι απασχολήθηκαν στην επιχείρηση μέχρι τις 31 Μαρτίου 1990.
Άρθρο 4
Το Ηνωμένο Βασίλειο ενημερώνει την Επιτροπή για τα πράγματι καταβληθέντα ποσά εκάστης κατηγορίας ενισχύσεων που καλύπτει η παρούσα απόφαση.
Άρθρο 5
Η παρούσα απόφαση απευθύνεται στο Ηνωμένο Βασίλειο.
Βρυξέλλες, 7 Φεβρουαρίου 1996.

Labels: 19
5
14
20
0
18